CELEX: 62009CN0228
Language: sk
Date: 2009-06-24 00:00:00
Title: Vec C-228/09: Žaloba podaná 24. júna 2009 — Komisia Európskych spoločenstiev/Poľská republika

26.9.2009   
            
            
               SK
            
            
               Úradný vestník Európskej únie
            
            
               C 233/3
            
         Žaloba podaná 24. júna 2009 — Komisia Európskych spoločenstiev/Poľská republika
   (Vec C-228/09)
   2009/C 233/04
   Jazyk konania: poľština
   
      Účastníci konania
   
   
      Žalobkyňa: Komisia Európskych spoločenstiev (v zastúpení: D. Triantafyllou a A. Stobiecka-Kuik, splnomocnení zástupcovia)
   
      Žalovaná: Poľská republika
   
      Návrhy žalobkyne
   
   
               —
            
            
               určiť, že Poľská republika tým, že sumu „registračný poplatok“ začlenila do daňového vymeriavacieho základu pre daň z pridanej hodnoty vyberanú v Poľsku za dodávku, nadobudnutie v rámci Spoločenstva alebo za dovoz osobného vozidla, nesplnila povinnosti, ktoré jej vyplývajú z článkov 78, 79, 83 a 86 smernice Rady 2006/112/ES z 28. novembra o spoločnom systéme dane z pridanej hodnoty (1),
            
         
               —
            
            
               zaviazať Poľskú republiku na náhradu trov konania.
            
         
      Žalobné dôvody a hlavné tvrdenia
   
   Žalobný dôvod uvedený v žalobe sa týka zahrnutia registračného poplatku do daňového vymeriavacieho základu pre daň z pridanej hodnoty v prípade dodávok, nadobúdania v rámci Spoločenstva alebo dovozu neprihlásených vozidiel.
   Podľa názoru Komisie existuje podobnosť medzi poľským registračným poplatkom, ktorý je sporný vo veci samej, a dánskym registračným poplatkom sporným vo veci C-98/05 (De Danske Bilimportører). V uvedenom prípade Súdny dvor podľa Komisie rozhodol, že registračný poplatok nesmie byť zahrnutý do daňového vymeriavacieho základu pre daň z pridanej hodnoty.
   Komisia zastáva názor, že vyberanie poľského registračného poplatku v prípade transakcií nasledujúcich po sebe, ktoré sa týkajú toho istého vozidla v čase pred jeho prihlásením, naznačuje, že je svojou povahou registračným poplatkom a nie je daňou z predaja, ako to tvrdí Poľská republika. Osoba povinná zaplatiť daň údajne môže sumu registračného poplatku odpočítať z čiastky dlžnej dane. To znamená, že vďaka systému odpočtu dane predtým uhradenej sa poplatok v konečnom dôsledku vyberie len raz.
   Komisia nesúhlasí s tvrdením Poľskej republiky, že za uhradenie registračného poplatku je zodpovedný predajca, nadobúdateľ v prípade nadobudnutia v rámci Spoločenstva alebo dovozca vozidla, v ktorého mene sa vozidlo prihlasuje.
   
      (1)  Ú. v. EÚ L 347, s. 1.